ธนารักษ์ประสานห้างค้าปลีกรับแลกเหรียญเข้าระบบ
กรมธนารักษ์ประสานห้างค้าปลีก โลตัส-บิ๊กซี ให้เป็นจุดรับแลกเหรียญจากประชาชน หลังเกิดปัญหาเหรียญในระบบมีไม่พอใช้
27 มี.ค. 2554

กรมธนารักษ์ประสานห้างค้าปลีก โลตัส-บิ๊กซี ให้เป็นจุดรับแลกเหรียญจากประชาชน หลังเกิดปัญหาเหรียญในระบบมีไม่พอใช้
นายวินัย วิทวัสการเวช อธิบดีกรมธนารักษ์ เปิดเผยว่า ขณะนี้อยู่ระหว่างประสานงานกับห้างค้าปลีกค้าส่งรายใหญ่ (โมเดิร์น เทรด) เช่นห้างโลตัส บิ๊กซี เพื่อขอความร่วมมือให้เป็นศูนย์รับแลกเหรียญกษาปณ์ที่มีอยู่ในระบบ แต่ประชาชนไม่ได้มีการนำออกมาใช้ แต่นำไปเก็บออมซึ่งทำให้กรมต้องมีต้นทุนในการผลิตเหรียญเพิ่มขึ้นทุกปีขณะเดียวกันก็มีปัญหาเหรียญกษาปณ์ในระบบมีไม่เพียงพอใช้
ทั้งนี้ เชื่อว่าห้างค้าปลีกต่างๆจะให้ความร่วมมือเป็นอย่างดี โดยปัจจุบันห้างเหล่านี้ก็มีการมาขอแลกเหรียญกษาปณ์กับกรมเพื่อนำเหรียญไปใช้จับจ่ายเป็นปกติอยู่แล้ว แต่ก็มีต้นทุนในการขนส่งเดินทางเพื่อมาแลกเหรียญกับกรม ซึ่งหากห้างต่างๆให้ความร่วมมือกับกรมก็สามารถรับแลกเหรียญได้โดยตรงและจ่ายเป็นคูปองให้ผู้มาขอแลกสำหรับใช้ซื้อสินค้าในห้างได้
"คิดว่าห้างค้าปลีกต่างๆคงให้ความร่วมมือซึ่งเรื่องนี้ก็เป็นประโยชน์กับทั้งตัวห้างเองและกับกรมที่ไม่ต้องผลิตเหรียญออกมาเกินความจำเป็นโดยห้างต่างอาจจะจูงใจด้วยการรับแลกเหรียญเป็นคูปองและมีส่วนลดในการซื้อสินค้าก็ได้"นายวินัยกล่าว
ปัจจุบันจำนวนเหรียญในระบบมีจำนวน 2.26 หมื่นล้านเหรียญ แบ่งเป็น เหรียญ 10 บาท148 ล้านเหรียญ เหรียญ 5 บาท 2.5 พันล้านเหรียญ เหรียญ 2 บาท 1.24 พันล้านเหรียญ เหรียญ 1 บาท 1.23 หมื่นล้านเหรียญ เหรียญ 50 สตางค์ 2.4พันล้านเหรียญ เหรียญ 25 สตางค์ 3.1 พันล้านเหรียญโดยที่หลายฝ่ายเป็นห่วงว่าปริมาณเหรียญ 1 บาทจะมีไม่พอใช้ ไม่ต้องเป็นห่วงเพราะเหรียญบาทมีจำนวนมากสุด คิดเป็น 55 ของจำนวนเหรียญทั้งหมด แต่จำเป็นต้องกระตุ้นให้เกิดการใช้จ่ายมากขึ้นเท่านั้น